Met Familietyd kan jy die storie van Brenda voorlees wat genooi is om te gaan rotsklim en toe haar kontaklens verloor. Lees self wat gebeur toe sy die Here vra om haar te help om haar verlore kontaklens te vind. En geniet die kostelike prentjie wat haar pa toe van dié gebeure geteken het! Die storie illustreer God se gewilligheid om te help, sowel as die wyse waarop Hy die natuur gebruik, ook vir ons, in die proses. Dit gee ’n goeie inleiding om oor Jesus se hoëpriesterlike gebed vir ons te preek. Die inhoud van die gebed is net so omvattend soos die Ons Vader wat Jesus aan sy dissipels geleer het. Jesus bid vir Homself en die voltooiing van sy roeping. Hy bid vir die dissipels en Hy bid vir die kerk. Hierdie gebed wys vir ons as geloofsgemeenskap heen na ‘n toekoms waarin God se sorg en bestuur volledig is. Dit wys heen na ‘n toekoms waarin die ervaring van God se liefde vir ons ‘n werklikheid word, ten spyte van Covid-19 of watter krisis ook al. Dit is hierdie heerlike verwagting wat ons daaglikse lewe moontlik maak. Die gebed herinner ons aan God wat ons toekoms koester, te midde van gevare. Daarom nooi hierdie gebed vir ons as geloofsgemeenskap uit om, soos wat Jesus in sy uur van nood daaraan vasgehou het dat God Hom liefhet, ook vir seker te weet dat God op grond van sy oneindige liefde sy kinders sal versorg.